דסמוסטילוס

דסמוסטילוס (שם מדעי: Desmostylus) הוא סוג נכחד של פרסתן ימי מהסדרה הנכחדת דסמוסטיליים שבקבוצת האפרותריה. הוא חי בין סוף האוליגוקן עד סוף המיוקן באוקיינוס השקט מחופי מערב אמריקה הצפונית ועד איי יפן. הוא תואר בידי עתניאל מארש ב-1888. במשך הזמן התגלו שלושה מינים שונים מהסוג, כאשר מינים נוספים שתוארו נחשבים כיום לבלתי תקפים.

הדסמוסטילוס היה דומה במראהו להיפופוטם קטן ובעל לסתות צרות והוא הגיע לאורך 1.8 מטרים ולמשקל של 200 ק"ג. היה לו זנב קצר, גוף עגלגל ורגלים ארוכות בעלות פרסות והלסתות היו גדולות ובעלות ניבים בולטים בקצוות הפה. אולם למרות הדמיון להיפופוטם הוא נחשב לקרוב יותר לתחשאים המודרניים ואף לפילאים.

בניגוד לכל יונק ימי מודרני (למעט התחשאים) הוא היה אוכל צמחים כמו אצות וצמחי מים. הוא נחשב למותאם יחסית לשחייה ולהתאמה למים מאשר שאר קרוביו לסדרה ששחו באיטיות. ככל הנראה חי במים עד לעומק 30 מטרים, בקרבת החופים או אפילו במים מתוקים ושפכי נהרות.

המאובנים של יצור זה התגלו בחצי האי באחה קליפורניה ובמדינות קליפורניה, אורגון ווושינגטון שבארצות הברית וגם מזרחה עד ליפן.

קישורים חיצוניים

 

בעלי חיים שתוארו ב-1888
טקסונים שתוארו בידי עותניאל צ'ארלס מארש
דסמוסטיליים
יונקים שחיו באוליגוקן באמריקה הצפונית
יונקים שחיו במיוקן באמריקה הצפונית
מגה-פאונה ימית של הפלאוגן
מגה-פאונה ימית של הנאוגן
מאובני טקסונים שתוארו ב-1888